A Bizottság határozata
(2000. július 17.)
a környezetszennyezés integrált megelőzéséről és csökkentéséről (IPPC) szóló 96/61/EK tanácsi irányelv 15. cikke alapján egy európai szennyezőanyag-kibocsátási nyilvántartás (EPER) kialakításáról
(az értesítés a C(2000) 2004. számú dokumentummal történt)
(EGT vonatkozású szöveg)
(2000/479/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a környezetszennyezés integrált megelőzéséről és csökkentéséről szóló, 1996. szeptember 24-i 96/61/EK tanácsi irányelvre [1] és különösen annak 15. cikke (3) bekezdésére,
mivel:
(1) a 96/61/EK irányelv 15. cikkének (3) bekezdése előírja, hogy a tagállamok vezessenek nyilvántartást, szolgáltassanak adatokat a legfontosabb kibocsátásokról és azok forrásairól;
(2) a Bizottság a 96/61/EK irányelv 19. cikkének megfelelően háromévente közzéteszi a felvétel eredményeit, és meghatározza a tagállamok által szolgáltatott információk benyújtására vonatkozó formátumot és szükséges adatokat;
(3) az e határozatban előírt intézkedések összhangban vannak a 96/61/EK irányelv 19. cikkében említett bizottság véleményével,
ELFOGADTA EZT A HATÁROZATOT:
1. cikk
(1) A tagállamok jelentik a Bizottságnak az összes olyan létesítményből származó kibocsátásokat, amely egy vagy több, a 96/61/EK irányelv I. mellékletében említett tevékenységet végez.
(2) A jelentésnek tartalmaznia kell a küszöbértéket meghaladó, levegőbe és vízbe történő szennyezőanyag-kibocsátást; a szennyező anyagokat és a küszöbértékeket az A1. melléklet határozza meg.
(3) A kibocsátási adatokat minden üzemmel kapcsolatban az A2. mellékletben megadott formátum alapján kell jelenteni, amelyben megadják 96/61/EK irányelv I. mellékletében említett összes tevékenységet az A3. mellékletben meghatározott megfelelő forráskategóriákkal és NOSE-P kódokkal.
(4) A tagállamok egy összefoglaló jelentést küldenek a Bizottságnak, amely minden forráskategória tekintetében megadja a bejelentett nemzeti összkibocsátást, az I. melléklet szerinti fő tevékenységeket és az A3. mellékletben meghatározott megfelelő NOSE-P kódot.
2. cikk
(1) A tagállamok háromévente jelentést tesznek a Bizottságnak.
(2) A tagállamok 2003 júniusában küldik meg az első jelentést a Bizottságnak, amelyben megadják a 2001-re vonatkozó kibocsátási adatokat (illetve választás szerint a 2000-re vagy 2002-re vonatkozó kibocsátási adatokat, amennyiben a 2001-re vonatkozóak nem állnak rendelkezésre).
(3) A tagállamok 2006 júniusában küldik meg a második jelentést a Bizottságnak, amelyben megadják a 2004-re vonatkozó kibocsátási adatokat.
(4) A T = 2008. évtől a második jelentési ciklus eredményeinek függvényében javasolt, hogy a tagállamok évenként, a T. év decemberében küldjék meg a jelentéseket a Bizottságnak, amelyben megadják a T-1. évre vonatkozó kibocsátási adatokat.
3. cikk
(1) A Bizottság támogatja a tagállamok által szervezett nemzeti előkészítő munkaértekezleteket, és 2000 decemberéig az ipar képviselőinek bevonásával, valamint a 96/61/EK irányelv 19. cikkében említett bizottsággal egyeztetve útmutatót dolgoz ki az EPER végrehajtására.
(2) Az EPER végrehajtására vonatkozó útmutató részletesen foglalkozik a jelentések formátumával és a szükséges adatokkal, beleértve a meghatározások értelmezését, az adatminőséget és az adatkezelést, a kibocsátás becslésének módszereire való utalást, valamint az A3. mellékletben meghatározott forráskategóriákra vonatkozó, az egyes ágazatokra jellemző szennyező anyagok aljegyzékét is.
(3) Minden jelentési ciklus után a Bizottság közzéteszi a tagállamok jelentéseinek eredményeit, és a 2. cikkben említett jelentési határidőtől számított hat hónapon belül felülvizsgálja a jelentési eljárást.
4. cikk
(1) A tagállamok az összes jelentett adatot elektronikus adatátvitellel továbbítják.
(2) Az Európai Környezetvédelmi Ügynökség támogatásával a Bizottság közzéteszi a bejelentett adatokat az interneten.
(3) A kibocsátási jelentésekkel kapcsolatban használt fogalmakat az A4. melléklet tartalmazza.
5. cikk
Ennek a határozatnak a tagállamok a címzettjei.
Kelt Brüsszelben, 2000. július 17-én.